**Lykopolis** (m.kreik. Λυκόπολις eli Λύκων πόλις, *Lykōn polis*, "Susien kaupunki"; lat. *Lycopolis, Lycon, Lyco*) eli **Saut** (egypt. *Sꜣwt*, kopt. *Ⲥⲓⲟⲟⲩⲧ*) oli kaupunki muinaisessa Egyptissä. Se sijaitsi Ylä-Egyptissä eli Thebaiksessa ja kuului Lykopoliteen nomokseen, jonka pääkaupunki se oli.

Maantiede
---------

Lykopolis, suomeksi "Suden kaupunki", sijaitsi Niilin länsirannalla eteläkaakkoon Hermopoliista. Siitä kaakkoon eli yläjuoksulle päin sijaitsivat muun muassa Hypsele, Apotheke ja Antaiopolis, ja alajuoksulle eli luoteeseen päin Kussai suunnilleen puolessa välissä Hermopoliihin mennessä. Nykyisin kaupungin paikalla sijaitsee El Syout (Assiut). Lykopoliihin päättyi Suuresta Oasiksesta (Oasis Megale/Magna, nyk. Kharga) tullut merkittävä karavaanireitti.

Koirapatsas Lykopoliista, noin 300-luku eaa. Louvre.

Historia
--------

Lykopolis on ollut olemassa viimeistään noin vuonna 3100 eaa. Kaupungilla on ollut historiassa vain vähäinen merkitys. Se oli alun perin Memfiin alaisuudessa ja myöhemmin Herakleopoliin tai Theban valtiaiden alaisuudessa.

Lykopolis oli suden- tai shaakalinhahmoisen, Osirikseen yhdistetyn sodanjumala Wepwawetin (Upuaut) kulttikeskus. Myytin mukaan Osiris oli tullut tässä hahmossa auttamaan Isistä ja Horusta taistelussa Tyfonia vastaan.

Lykopolis mainitaan uusplatonilaisen filosofi Plotinoksen synnyinpaikaksi, tosin tämä on myös kyseenalaistettu; ja toisaalta joskus on tulkittu, että kyseessä olisi ollut toinen Lykopolis Ala-Egyptissä. *Suda* mainitsee vain Lykopoliin ilman tarkempaa tietoa. Kaupungin asukkaasta käytettiin etnonyymiä *Lykopolitēs* (Λυκοπολῖτης).

Varhaisella kristillisellä kaudella kaupunki oli piispanistuin. Sen piispoista muistetaan erityisesti 300-luvulla vaikuttanut Meletios, joka perusti oman marttyyriutta korostaneen lahkonsa. Samoihin aikoihin vaikutti *Patrologia Graecan* kirjoittajien joukossa esiintyvä Aleksanteri Lykopolislainen, joka oli myös kaupungin piispa. Ortodoksisen kirkon pyhiin lukeutuu pyhittäjä Johannes Lykopolislainen.

Vuonna 388 Lykopolis tuki usurpaattori Magnus Maximusta keisari Theodosiusta vastaan. Kerrotaan, että Theodosius uhkasi tuhota kaupungin, mutta se pelastui pyhittäjä Johanneksen toiminnan ansiosta; tämä oli nimittäin ennustanut Theodosiuksen voittavan.

Lykopolis on ollut katolisen kirkon titulaaripiispan istuin nimellä *Lycopolitanus*, joskin se on nykyisin lakkautettu.

Rakennukset ja löydökset
------------------------

Kaupungista ei ole säilynyt juurikaan raunioita, mutta sen läheltä on löydetty hautoja, joissa on ollut muumioituja susia.

Lähteet
-------

1. 1 2 3 4 5 6  Smith, William: "Lycopolis (1)", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. 1 2 3  Lykopolis/Siout *Pleiades*. Viitattu 19.10.2020.
3. 1 2  Lykopolis (Egypt) 18 Assiut - Λύκων πόλις *ToposText*. Viitattu 19.10.2020.
4. 1 2  Lykopolis (Assiut) *Trismegistos*. Viitattu 19.10.2020.
5. ↑  Lycopolis *The Oxford Dictionary of Late Antiquity*. Viitattu 19.10.2020.
6. 1 2 3 4 5  Vailhé, Siméon: Lycopolis *newadvent.org*.
7. 1 2 3  MacCoull, L. S. B.: Plotinus the Egyptian?.  *Mnemosyne*, Jun. 1999, Fourth Series 52. vsk, nro 3, s. 330–333. Artikkelin verkkoversio.
8. ↑  Πλωτῖνος *Suda On Line: Byzantine Lexicography*. The Stoa Consortium.  (muinaiskreikaksi) (englanniksi)
9. ↑  Meletius of Lycopolis *Encyclopaedia Britannica*. Viitattu 19.10.2020.
10. ↑  Leclercq, Henri: Meletius of Lycopolis *Catholic Encyclopedia*.  1911. New York:  Robert Appleton Company.  (englanniksi)
11. ↑  A'Becket, John Joseph: Alexander of Lycopolis *Catholic Encyclopedia*.  1911. New York:  Robert Appleton Company.  (englanniksi)
12. 1 2  Pyhittäjä Johannes Lykopolislainen *Johannes Lykopolislainen*. Viitattu 19.10.2020.
13. ↑  Lycopolitanus *Catholic Hierarchy*. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Lykopolis** Wikimedia Commonsissa